b'\n_START_ARTICLE_\nLenvika\n_START_PARAGRAPH_\nLenvika er et gammelt kirkested, som kommunen Lenvik har sitt navn fra. Lenvika ligger p\xc3\xa5 fastlandssiden av Gisundet, 31 km nord for kommunesentret, Finnsnes. Det var kirke i Lenvika fra slutten av 1100-tallet og fram til 1879. Den f\xc3\xb8rste kirken er omtalt i det islandske handskriftet Rymbegla. Den antas \xc3\xa5 v\xc3\xa6re bygd ca. 1180. Denne sto fram til ca. 1500, da den brant ned. Et nytt kirkebygg sto fram til 1820, da dette ogs\xc3\xa5 ble skadet av brann. Deler av t\xc3\xb8mmeret ble brukt til \xc3\xa5 reise den siste kirka i Lenvika i 1822, og denne skulle st\xc3\xa5 fram til 1885, da den ble revet og flyttet til Rossfjord, hvor den i dag st\xc3\xa5r, under navnet Rossfjord kirke. Det st\xc3\xa5r i dag en modell av det gamle kirkestedet, i parken ved Lenvik r\xc3\xa5dhus p\xc3\xa5 Finnsnes. Modellen fremstiller Lenvika, slik det s\xc3\xa5 ut rundt 1850._NEWLINE_I 1879 ble den nye Lenvik kirke bygd, ikke i Lenvika, men p\xc3\xa5 Bjorelvnes, som l\xc3\xa5 meget sentralt p\xc3\xa5 den tiden, like over sundet for det dav\xc3\xa6rende kommunesentret Gibostad.'